ด่วน! “พล.อ.สืบสันต์” ลาออก “ประธานตรวจสอบ” GL สละรายได้ 9 แสนต่อปี เหตุปัญหาสุขภาพ
ด่วน! "พล.อ.สืบสันต์ ทรรทรานนท์ " ลาออกจากตำแหน่ง "ประธานตรวจสอบ" GL สละรายได้ 9 แสนต่อปี เหตุมีปัญหาสุขภาพ
12 ม.ค. 2561

ผู้สื่อข่าวรายงานว่า ในวันนี้ (12 ม.ค.2561) เมื่อเวลา 17.07 น. บริษัท กรุ๊ปลีส จำกัด (มหาชน) หรือ GL แจ้งข่าวผ่านระบบสารสนเทศของตลาดหลักทรัพย์แห่งประเทศไทย (ตลท.) โดยเป็นการแจ้งการลาออกของ พล.อ.สืบสันต์ ทรรทรานนท์ จากการเป็นกรรมการอิสระและประธานกรรมการตรวจสอบของบริษัท เนื่องจากมีปัญหาสุขภาพ
ทั้งนี้ การลาออกจะมีผลตั้งแต่วันที่ 13 มกราคม 2561 เป็นต้นไป โดยบริษัทจะดำเนินการสรรหา และแต่งตั้งกรรมการอิสระคนใหม่ต่อไป
นอกจากนี้ ยังมีมติแต่งตั้ง นายวิบูลย์ อิงคากุล เข้าดำรงตำแหน่ง กรรมการอิสระและกรรมการตรวจสอบ แทนนายโศณิต พิชญางกูร ตามที่ได้แจ้งก่อนหน้านี้ ตามหนังสือฉบับที่ GL 46/2560 ลงวันที่ 25 ตุลาคม 2560 โดยการแต่งตั้งดังกล่าวให้มีผลนับตั้งแต่วันที่ 12 มกราคม 2561 เป็นต้นไป
 
จากการตรวจสอบของ “ผู้สื่อข่าว” พบว่า นอกจากดำรงตำแหน่งเป็นกรรมการอิสระและประธานกรรมการตรวจสอบของ GL แล้ว พล.อ.สืบสันต์ ทรรทรานนท์ ยังดำรงตำแหน่งรองหัวหน้าสำนักงาน สำนักรัฐมนตรี กระทรวงกลาโหม ตั้งแต่ปี 2557 จนถึงปัจจุบัน
ทั้งนี้ข้อมูลตามที่ปรากฎในรายงานประจำปี 2559 – ANNUAL REPORT 2016 ของ GL พบว่า พล.อ.สืบสันต์ มีรายได้จากการดำรงตำแหน่ง กรรมการตรวจสอบจำนวน 900,000 บาทต่อปี ซึ่งเป็นค่าเบี้ยประชุมคณะกรรมการบริษัท 312,000 บาท ค่าเบี้ยประชุมคณะกรรมการตรวจสอบ 276,000 บาท พร้อมเงินโบนัส 312,000 บาท

นอกจากนี้ “ผู้สื่อข่าว” ตรวจสอบพบว่า พล.อ.สืบสันต์ เป็นหนึ่งใน 38 รายชื่อผู้ร่วมคณะเดินทางกับ พล.อ.ประวิตร วงษ์สุวรรณ รองนายกรัฐมนตรีและรัฐมนตรีกลาโหมที่ได้รับเชิญไปร่วมประชุมรัฐมนตรีกลาโหมอาเซียนและรัฐมนตรีกลาโหมสหรัฐอย่างไม่เป็นทางการที่รัฐฮาวายระหว่างวันที่ 29 กันยายนถึง 1 ตุลาคม 2559 ซึ่งก่อนหน้านี้เป็นประเด็นที่ถูกพูดถึงกันอย่างแพร่หลายว่าการเดินทางดังกล่าวใช้งบประมาณที่ไม่เหมาะสม เนื่องจากใช้งบประมาณสูงถึง 20 ล้านบาท ในระยะเวลาเพียง 4 วัน เท่านั้น